
ประกาศองค์การบริหารส่วนตำบลสวนหลวง
เรื่อง  รับสมัครบุคคลเพื่อเลือกสรรเป็นพนักงานจ้าง  ประจำปีงบประมาณ พ.ศ. ๒๕๕๘  
-------------------------------------------------
		ด้วย  องค์การบริหารส่วนตำบลสวนหลวง  ประสงค์จะรับสมัครบุคคลเพื่อจัดจ้างเป็นพนักงานจ้าง   ฉะนั้น  อาศัยอำนาจตามความในข้อ  ๑๙  แห่งประกาศคณะกรรมการพนักงานส่วนตำบลจังหวัดนครศรีธรรมราช    เรื่อง  หลักเกณฑ์เกี่ยวกับพนักงานจ้าง  ลงวันที่  ๒๖  กรกฎาคม  ๒๕๔๗  จึงประกาศรับสมัครบุคคลเพื่อเลือกสรร  โดยมีรายละเอียด  ดังต่อไปนี้

๑.  ประเภทพนักงานจ้างที่รับสมัคร
	-  พนักงานจ้างตามภารกิจ   ตำแหน่งที่รับสมัคร คือ ผู้ช่วยเจ้าหน้าที่พัสดุ    	จำนวน 	๑  อัตรา
	   -  พนักงานจ้างทั่วไป   ตำแหน่งที่รับสมัคร คือ คนงานประจำรถขยะ  จำนวน    ๑  อัตรา
	 
๒.  คุณสมบัติทั่วไป  และคุณสมบัติเฉพาะสำหรับตำแหน่งของผู้มีสิทธิสมัครเข้ารับการเลือกสรร
	คุณสมบัติทั่วไป
(1)  มีสัญชาติไทย
(2) มีอายุไม่ต่ำกว่าสิบแปดปี  และไม่เกิน ๖๐ ปี  เว้นแต่พนักงานจ้างผู้เชี่ยวชาญพิเศษ  อายุไม่เกิน  ๗๐  ปี
(3) ไม่เป็นบุคคลล้มละลาย
(4) ไม่เป็นผู้มีกายทุพลภาพจนไม่สามารถปฏิบัติหน้าที่ได้  ไร้ความสามารถ  หรือจิตฟั่นเฟือนไม่สมประกอบ  หรือเป็นโรคตามที่กำหนดไว้ในประกาศกำหนดโรคที่เป็นลักษณะต้องห้ามเบื้องต้น  สำหรับพนักงานส่วนตำบล
(5) ไม่เป็นผู้ดำรงตำแหน่งทางการเมือง  กรรมการพรรคการเมือง  หรือเจ้าหน้าที่ในพรรคการเมือง
(6) ไม่เป็นผู้ดำรงตำแหน่งผู้บริหารท้องถิ่น  คณะผู้บริหารท้องถิ่น  สมาชิกสภาท้องถิ่น
(7) ไม่เป็นผู้เคยต้องรับโทษจำคุกโดยคำพิพากษาถึงที่สุด  ให้จำคุกเพราะกระทำความผิดทางอาญา  เว้นแต่เป็นโทษสำหรับความผิดทีได้กระทำโดยประมาทหรือความผิดลหุโทษ
(8) ไม่เป็นผู้เคยถูกลงโทษให้ออก  ปลดออก  หรือไล่ออกจากราชการ  รัฐวิสาหกิจ  หรือหน่วยงานอื่นของรัฐ

	คุณสมบัติเฉพาะสำหรับตำแหน่ง (ตำแหน่ง ผู้ช่วยเจ้าหน้าที่พัสดุ)   ผนวก ก.
	คุณสมบัติเฉพาะสำหรับตำแหน่ง (ตำแหน่ง คนงานประจำรถขยะ)   ผนวก ก.	   
	
๓.  การรับสมัคร
	๓.๑  วัน  เวลา  และสถานที่รับสมัครสอบ
		ให้ผู้ประสงค์จะสมัคร  ขอและยื่นใบสมัครด้วยตนเองที่  สำนักงานปลัดองค์การบริหารส่วนตำบล  ตั้งแต่วันที่  ๑๓ -  ๒๐  กุมภาพันธ์  ๒๕๕๘  ในวันและเวลาราชการ  
	๓.๒  หลักฐานที่ต้องยื่นพร้อมใบสมัคร
		(๑)  รูปถ่ายหน้าตรง  ไม่สวมหมวกและไม่ใส่แว่นตาดำ  ขนาด  ๑  นิ้ว  ถ่ายไม่เกิน  ๑  ปี  
(นับถึงวันสมัคร)  จำนวน  ๓  รูป
		(๒) สำเนาวุฒิการศึกษา/สำเนาแสดงผลการเรียนซึ่งระบุว่าเป็นผู้มีคุณวุฒิการศึกษาตรงกับตำแหน่งที่สมัคร  จำนวน  ๑  ฉบับ  โดยจะต้องสำเร็จการศึกษา  และได้รับอนุมัติจากผู้มีอำนาจอนุมัติภายในวันปิดรับสมัคร  คือ  วันที่  ๒๐  กุมภาพันธ์  ๒๕๕๘
		ในกรณีที่ไม่สามารถนำหลักฐานการศึกษาดังกล่าวมายื่นพร้อมใบสมัครได้  ให้นำหนังสือรับรองคุณวุฒิที่สถานศึกษาออกให้  โดยระบุสาขาวิชาที่สำเร็จการศึกษา  และวันที่ได้รับอนุมัติประกาศนียบัตร  ซึ่งจะต้องอยู่ภายในกำหนดวันปิดรับสมัครมายื่นแทนก็ได้
		(๓)  สำเนาบัตรประจำตัวประชาชน  และสำเนาทะเบียนบ้าน  จำนวนอย่างละ  ๑  ฉบับ
		(๔)  สำเนาหลักฐานการเกณฑ์ทหาร  (เฉพาะผู้สมัครเพศชาย)  อย่างละ  ๑  ฉบับ
		(๕)  สำเนาหลักฐานอื่น ๆ เช่น  ใบสำคัญการสมรส  ใบเปลี่ยนชื่อ – นามสกุล  (ในกรณีที่ชื่อ - นามสกุลในหลักฐานการสมัครไม่ตรงกัน)  อย่างละ  ๑  ฉบับ
		(๖)  ใบรับรองแพทย์  ซึ่งออกให้ไม่เกิน ๑ เดือน  และแสดงว่าไม่เป็นโรคที่ต้องห้ามตามกฎ ก.พ. ฉบับที่ ๓ (พ.ศ.๒๕๓๕) 
		ทั้งนี้  ในสำเนาหลักฐานทุกฉบับให้ผู้สมัครเขียนคำรับรองสำเนาถูกต้องและลงชื่อกำกับไว้ด้วย
	๓.๓  เงื่อนไขในการรับสมัคร
		ผู้สมัครเข้ารับการเลือกสรรจะต้องรับผิดชอบในการตรวจสอบและรับรองตนเองว่า  เป็นผู้มีคุณสมบัติทั่วไปและคุณสมบัติเฉพาะสำหรับตำแหน่งตรงตามประกาศรับสมัครจริง  และจะต้องกรอกรายละเอียดต่าง ๆ ในใบสมัคร  พร้อมทั้งยื่นหลักฐานในการสมัครให้ถูกต้องครบถ้วน  ในกรณีที่มีความผิดพลาดอันเกิดจากผู้สมัคร  ไม่ว่าด้วยเหตุใด ๆ หรือวุฒิการศึกษาไม่ตรงตามคุณวุฒิของตำแหน่งที่สมัครสอบ  อันมีผลทำให้ผู้สมัครสอบไม่มีสิทธิสมัครสอบตามประกาศรับสมัครดังกล่าว  ให้ถือว่าการรับสมัครและการได้เข้ารับการเลือกสรรครั้งนี้เป็นโมฆะสำหรับผู้นั้น   

๔.  การประกาศรายชื่อผู้มีสิทธิเข้ารับการประเมินสมรรถนะ  และกำหนดวัน  เวลา  สถานที่ในการประเมินสมรรถนะ
	๔.๑  การประกาศรายชื่อผู้มีสิทธิเข้ารับการประเมินสมรรถนะ  ภาคความรู้ความสามารถทั่วไป (ภาค ก.)  และภาคความรู้ความสามารถที่ใช้เฉพาะตำแหน่ง (ภาค ข.) และภาคความเหมาะสมกับตำแหน่ง (สัมภาษณ์)   ในวันที่  ๒๓  กุมภาพันธ์  ๒๕๕๘  ณ  องค์การบริหารส่วนตำบลสวนหลวง   

	  ๔.๒  วัน  เวลา  และสถานที่ในการประเมินสมรรถนะ  ภาคความรู้ความสามารถทั่วไป (ภาค ก.)  และภาคความรู้ความสามารถที่ใช้เฉพาะตำแหน่ง (ภาค ข.)  ในวันที่ ๒๕ กุมภาพันธ์  ๒๕๕๘  เวลา ๐๙.๐๐ – ๑๐.๐๐น.  และภาคความเหมาะสมกับตำแหน่ง (สัมภาษณ์)  เวลา  ๑๓.๐๐ น.   เป็นต้นไป  ณ  ห้องประชุมองค์การบริหารส่วนตำบลสวนหลวง
๕.    หลักสูตรและวิธีการเลือกสรร
-พนักงานจ้างตามภารกิจ    ตำแหน่ง ผู้ช่วยเจ้าหน้าที่พัสดุ  (ผนวก ข.)
		หลักสูตรการสอบแข่งขันแบ่งออกเป็น  ๓  ภาค  คือ
		ก.  ภาคความรู้ความสามารถทั่วไป  (คะแนนเต็ม  ๕๐  คะแนน)
		ข.  ภาคความรู้ความสามารถที่ใช้เฉพาะตำแหน่ง  (คะแนนเต็ม  ๕๐  คะแนน)
		ค.  ภาคความเหมาะสมกับตำแหน่ง  (คะแนนเต็ม  ๕๐  คะแนน)
- พนักงานจ้างทั่วไป  ตำแหน่ง คนงานประจำรถขยะ  (ผนวก ข.)
		สอบภาคความเหมาะสมกับตำแหน่ง (สัมภาษณ์) (คะแนนเต็ม  ๑๐๐  คะแนน)

๖.  เกณฑ์การตัดสิน  
	-ประเภทพนักงานจ้างตามภารกิจ
		ผู้ที่จะถือว่าเป็นผู้ที่ผ่านการเลือกสรรจะต้องเป็นผู้ที่ได้รับคะแนนในการประเมินสมรรถนะแต่ละภาคไม่ต่ำกว่าร้อยละ ๖๐  กรณีที่มีผู้สอบได้คะแนนรวมเท่ากันให้ผู้ที่ได้รับเลขประจำตัวสอบก่อนเป็นผู้อยู่ในลำดับที่สูงกว่า    
  	-- ประเภทพนักงานจ้างทั่วไป   
		ผู้ที่จะถือว่าเป็นผู้ที่ผ่านการเลือกสรรจะต้องเป็นผู้ที่ได้รับคะแนนในการประเมินสมรรถนะไม่ต่ำกว่าร้อยละ ๖๐  กรณีที่มีผู้สอบได้คะแนนรวมเท่ากันให้ผู้ที่ได้รับเลขประจำตัวสอบก่อนเป็นผู้อยู่ในลำดับที่สูงกว่า    

๗.  การประกาศรายชื่อและการขึ้นบัญชีรายชื่อผู้ผ่านการเลือกสรร
		องค์การบริหารส่วนตำบลสวนหลวง  จะประกาศรายชื่อผู้ผ่านการเลือกสรรตามลำดับคะแนนสอบ  ณ  องค์การบริหารส่วนตำบลสวนหลวง  ในวันที่  ๒๗  กุมภาพันธ์  ๒๕๕๘  โดยบัญชีรายชื่อดังกล่าวให้เป็นอันยกเลิกหรือสิ้นผลไปเมื่อเลือกสรรครบกำหนด  ๑  ปี  นับแต่วันขึ้นบัญชีหรือนับแต่วันประกาศรับสมัครในตำแหน่งที่มีลักษณะงานเดียวกันนี้ใหม่แล้วแต่กรณี

๘.  การจัดทำสัญญาจ้างผู้ผ่านการเลือกสรร
		ผู้ผ่านการเลือกสรรจะต้องทำสัญญาจ้างตามที่องค์การบริหารส่วนตำบลสวนหลวง  กำหนด

				ประกาศ  ณ  วันที่  ๓    กุมภาพันธ์  พ.ศ. ๒๕๕๘



        (นายบุญยืน  ประทุมมาศ)
            นายกองค์การบริหารส่วนตำบลสวนหลวง
























ภาคผนวก ก.

ประเภทพนักงานจ้างตามภารกิจ    ชื่อตำแหน่ง	ผู้ช่วยเจ้าหน้าที่พัสดุ 


ลักษณะงานที่ปฏิบัติ
		ลงบัญชีและทะเบียนพัสดุ  ตรวจสอบใบสำคัญช่วยเก็บและจ่ายพัสดุครุภัณฑ์  อุปกรณ์และเครื่องมือ  เครื่องใช้ต่าง ๆ เก็บรวบรวมและรักษาเอกสารหลักฐานการเบิกจ่ายพัสดุครุภัณฑ์และปฏิบัติหน้าที่อื่นที่เกี่ยวข้อง

คุณสมบัติเฉพาะสำหรับตำแหน่ง
	            ได้รับประกาศนียบัตรวิชาชีพ (ปวช.) หรือเทียบเท่าได้ไม่ต่ำกว่านี้ทางบัญชี พาณิชยการ เลขานุการ การตลาด การขาย บริหารธุรกิจ การจัดการทั่วไป  ช่างโยธา ช่างก่อสร้าง ช่างเครื่องยนต์ ช่างกลโรงงาน หรือทางอื่นที่ ก.อบต.กำหนดว่าใช้เป็นคุณสมบัติเฉพาะสำหรับตำแหน่งนี้ได้

ความรู้ความสามารถที่ต้องการ
1. มีความรู้ความเข้าใจในระเบียบและวิธีปฏิบัติเกี่ยวกับงานพัสดุอย่างเหมาะสมแก่การ
ปฏิบัติงานในหน้าที่
2. มีความรู้ความเข้าใจในกฎหมายสภาตำบลและองค์การบริหารส่วนตำบล กฎหมายว่า
ด้วยระเบียบบริหารราชการแผ่นดิน  กฎหมายว่าด้วยระเบียบ  และกฎหมาย  กฎ  ระเบียบ  และข้อบังคับอื่นที่เกี่ยวข้องและใช้ปฏิบัติงานในหน้าที่
3. มีความรู้ความสามารถในการปฏิบัติงานธุรการและงานสารบรรณอย่างเหมาะสมแก่การ
ปฏิบัติงานในหน้าที่
4. มีความรู้ความสามารถในการใช้ภาษาอย่างเหมาะสมแก่การปฏิบัติงานในหน้าที่
5. มีความสามารถในการปฏิบัติหน้าที่ด้วยความละเอียดแม่นยำ
อัตราค่าตอบแทน	๙,๔๐๐.-  บาท/เดือน    ค่าครองชีพชั่วคราว      ๑,๕๐๐.-   บาท/เดือน

ประเภทพนักงานจ้างทั่วไป      ชื่อตำแหน่ง	คนงานประจำรถขยะ

		ลักษณะงานที่ปฏิบัติ		
		ปฏิบัติหน้าที่จัดเก็บขยะมูลฝอยตามอาคารบ้านเรือน  และที่รองรับขยะมูลฝอย  การนำขยะมูลฝอยไปทำลาย  และปฏิบัติหน้าที่อื่นที่เกี่ยวข้อง

		คุณสมบัติเฉพาะตำแหน่ง
		มีความรู้ความสามารถเหมาะสมในการปฏิบัติหน้าที่ 
 
                     อัตราค่าตอบแทน    ๙,๐๐๐.-  บาท/เดือน     
ภาคผนวก ข.
รายละเอียดวิชาที่จะดำเนินการสอบ   แนบท้ายประกาศองค์การบริหารส่วนตำบลสวนหลวง  
ลงวันที่   ๓  กุมภาพันธ์  ๒๕๕๘
ประเภทพนักงานจ้างตามภารกิจ
ก.  ภาคความรู้ความสามารถทั่วไป  ข้อสอบปรนัย  (คะแนนเต็ม  ๕๐  คะแนน)	 
		ทดสอบความรู้ความสามารถในการคิดและหาเหตุผล  ความรู้ทั่วไปเกี่ยวกับเหตุการณ์ปัจจุบันด้านการเมือง  เศรษฐกิจ  และสังคม  ที่เหมาะสมกับความรู้ความสามารถ การใช้ภาษา  โดยการสรุปความ  และหรือตีความจากข้อความสั้น ๆ หรือบทความและให้พิจารณาเลือกใช้ภาษาในรูปแบบต่าง ๆ จากคำหรือกลุ่มคำ  ประโยคหรือข้อความสั้น ๆ  ที่เหมาะสมกับการทดสอบความรู้ความสามารถ
ข.  ภาคความรู้ความสามารถที่ใช้เฉพาะตำแหน่ง  ข้อสอบปรนัย  (คะแนนเต็ม  ๕๐  คะแนน)
	     ๑.   ระเบียบสำนักนายกรัฐมนตรี  ว่าด้วยงานสารบรรณ พ.ศ.๒๕๒๖  และที่แก้ไขเพิ่มเติม
2. รัฐธรรมนูญแห่งราชอาณาจักรไทย (ฉบับปัจจุบัน) 
3. พระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และที่แก้ไขเพิ่มเติมจนถึงปัจจุบัน 
4. พระราชบัญญัติระเบียบริหารราชการแผ่นดิน พ.ศ.๒๕๓๔ และที่แก้ไขเพิ่มเติมจนถึงปัจจุบัน 
5. พระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ.๒๕๔๒  และที่แก้ไขเพิ่มเติมจนถึงปัจจุบัน 
6. พระราชบัญญัติข้อมูลข่าวสารของทางราชการ พ.ศ. ๒๕๔๐
7. พระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. ๒๕๔๖
8.  ระเบียบกระทรวงมหาดไทยว่าด้วยการพัสดุของหน่วยการบริหารราชการส่วนท้องถิ่น พ.ศ.๒๕๓๕ และแก้ไขเพิ่มเติมถึงปัจจุบัน
9.  ระเบียบกระทรวงมหาดไทยว่าด้วยวิธีการงบประมาณ  พ.ศ. ๒๕๔๑  แก้ไขเพิ่มเติมจนถึงปัจจุบัน
10.  มีความรู้ทั่วไปเกี่ยวกับเหตุการณ์ปัจจุบันในด้านการเมือง  เศรษฐกิจและสังคม  ของประเทศไทย  

ค.  ภาคความเหมาะสมกับตำแหน่ง  (คะแนนเต็ม  ๕๐  คะแนน)
		ประเมินบุคคลเพื่อพิจารณาความเหมาะสมกับตำแหน่งหน้าที่จากประวัติส่วนตัว  ประวัติการศึกษา  ประวัติการทำงาน  และพฤติกรรมที่ปรากฏทางอื่นของผู้เข้าสอบ  และจากการสัมภาษณ์  ทั้งนี้อาจใช้วิธีการอื่นใดเพิ่มเติมอีกก็ได้  เพื่อพิจารณาความเหมาะสมในด้านต่าง ๆ เช่น  ความรู้ที่อาจใช้เป็นประโยชน์ในการปฏิบัติงานในหน้าที่  และความรู้ในเรื่องการรักษาความปลอดภัยแห่งชาติ  ความสามารถ  ประสบการณ์  ท่วงทีวาจา  อุปนิสัย  อารมณ์  ทัศนคติ  จริยธรรมและคุณธรรม  การปรับตัวเข้ากับผู้ร่วมงาน  รวมทั้งสังคมและสิ่งแวดล้อม  ความคิดริเริ่มสร้างสรรค์  ปฏิภาณไหวพริบและบุคลิกอย่างอื่น  เป็นต้น

ภาคผนวก ข.(ต่อ)
รายละเอียดวิชาที่จะดำเนินการสอบ   แนบท้ายประกาศองค์การบริหารส่วนตำบลสวนหลวง  
ลงวันที่   ๓  กุมภาพันธ์  ๒๕๕๘

ประเภทพนักงานจ้างทั่วไป
    -  ภาคความเหมาะสมกับตำแหน่ง  (คะแนนเต็ม  ๑๐๐  คะแนน)
		ประเมินบุคคลเพื่อพิจารณาความเหมาะสมกับตำแหน่งหน้าที่จากประวัติส่วนตัว  ประวัติการศึกษา  ประวัติการทำงาน  และพฤติกรรมที่ปรากฏทางอื่นของผู้เข้าสอบ  และจากการสัมภาษณ์  ทั้งนี้อาจใช้วิธีการอื่นใดเพิ่มเติมอีกก็ได้  เพื่อพิจารณาความเหมาะสมในด้านต่าง ๆ เช่น  ความรู้ที่อาจใช้เป็นประโยชน์ในการปฏิบัติงานในหน้าที่  และความรู้ในเรื่องการรักษาความปลอดภัยแห่งชาติ  ความสามารถ  ประสบการณ์  ท่วงทีวาจา  อุปนิสัย  อารมณ์  ทัศนคติ  จริยธรรมและคุณธรรม  การปรับตัวเข้ากับผู้ร่วมงาน  รวมทั้งสังคมและสิ่งแวดล้อม  ความคิดริเริ่มสร้างสรรค์  ปฏิภาณไหวพริบและบุคลิกอย่างอื่น  เป็นต้น

